Αντώνης Κακαράς

Ο **Αντώνης Κακαράς** (1945-2016) ήταν Έλληνας στρατιωτικός, ερευνητής και συγγραφέας, ο οποίος διακρίθηκε στον αντιδικτατορικό αγώνα.

## Βιογραφικά στοιχεία
Γεννήθηκε στη Γραβιά Φωκίδας το 1945. Έζησε τα πρώτα του χρόνια εκεί, προτού η οικογένειά του μετακομίσει στην Αθήνα, όπου ολοκλήρωσε τις εγκύκλιες σπουδές του.

Σπούδασε στη Σχολή Ναυτικών Δοκίμων, από όπου αποφοίτησε το 1966.

Το 1972, καταδικάστηκε από το δικτατορικό καθεστώς σε φυλάκιση για περιύβριση αρχής και προσβολή συμβόλου. Αποτάχθηκε από τις ένοπλες δυνάμεις και κρατήθηκε σε φυλακή για δεκαέξι μήνες, έως ότου απελευθερώθηκε με την αμνηστία του 1973. Μετά τη μεταπολίτευση, επέστρεψε στη στρατιωτική του καριέρα, υπηρετώντας έως το 1990, οπότε και αποστρατεύτηκε.

Μετά την αποστρατεία του, εργάστηκε για μια δεκαετία σε ναυτιλιακή εταιρεία και αργότερα, μέχρι το 2010, δίδαξε στο Πανεπιστήμιο Αιγαίου στη Χίο ως επιστημονικός συνεργάτης. Το 2004, ολοκλήρωσε τη διδακτορική του διατριβή στην Πολιτική Επιστήμη στο Πάντειο Πανεπιστήμιο, με τίτλο *“Οι επαγγελματίες στρατιωτικοί υπό αυταρχικά καθεστώτα”*.

Υπήρξε ενεργός στην Κίνηση για την Εθνική Άμυνα (ΚΕΘΑ), συμμετέχοντας σε ομιλίες και δράσεις σε όλη την Ελλάδα. Στις παρεμβάσεις του αναφερόταν στη δικτατορία και την αντίσταση, στα ζητήματα του Αιγαίου, στα κυριαρχικά δικαιώματα της Ελλάδας, στο Κυπριακό, αλλά και στον ρόλο που διαδραματίζουν οι ΗΠΑ, το ΝΑΤΟ και η Ευρωπαϊκή Ένωση στην περιοχή. Είχε αριστερές πολιτικές πεποιθήσεις και ήταν ένθερμος υποστηρικτής του ΚΚΕ.

Παράλληλα ασχολήθηκε με τη συγγραφή βιβλίων, και τον Φεβρουάριο του 2009 έγινε μέλος της Εταιρείας Ελλήνων Λογοτεχνών.  Το 2019, μετά θάνατον, ο Κακαράς τιμήθηκε για το έργο και τη δράση του από το ΚΚΕ.

Απεβίωσε στις 8 Αυγούστου 2016.

## Προσωπική ζωή
Από το 1974 ο Κακαράς ήταν νυμφευμένος με την μαθηματικό, Βασιλική Παπαγιάννη και μαζί απέκτησαν δύο παιδιά, τον Στέφανο και την Παρασκευή. Αδελφός του Αντώνη Κακαρά είναι ο ομότιμος καθηγητής ΤΕΙ Θεσσαλίας, Ιωάννης Α. Κακαράς.

## Εργογραφία
* Το Πολεμικό Ναυτικό στη Δικτατορία 1967-1974, Γνώση, Αθήνα 1993  
* Οι Έλληνες Στρατιωτικοί, Αξιωματικοί και Υπαξιωματικοί στη Μεταπολεμική Ελλάδα: Επιλογές, Εκπαίδευση, Κυρίαρχη Ιδεολογία, Εξαρτήσεις (από διδακτορική διατριβή), Παπαζήσης, Αθήνα 2006  
* Οι Έλληνες Στρατιωτικοί, 21η Απριλίου 1967: Πραξικοπηματίες και Υποστηρικτές του Καθεστώτος, Φάκελος Κύπρου (από διδακτορική διατριβή), Παπαζήσης, Αθήνα 2006  
* Οι Έλληνες Στρατιωτικοί: Αντιδικτατορική Αντίσταση, Μεταπολίτευση (από διδακτορική διατριβή), Παπαζήσης, Αθήνα 2006  
* Όξω Απ’ τ’ Αμπέλια ρεεε (ιστόρημα μνήμης, λήθης...), Παπαζήσης, Αθήνα 2008  
* Off Shore αγάπη μου: Έργα και Ημέρες της Φαμίλιας "D" (μυθιστόρημα), Παπαζήσης, Αθήνα 2008  
* Αλιώρι, το κονάκι των χοίρων (μυθιστόρημα), Παπαζήσης, Αθήνα 2009  
* Η λίστα του τσαγκάρη (μυθιστόρημα), Παπαζήσης, Αθήνα 2010  
* Οι Φρουροί της Συκαμινιάς (διηγήματα), Παπαζήσης, Αθήνα 2011  
* Όταν γαβγίζει ο ντουνιάς (Ά ρε Θεέ, πλουτοκράτη κι εσύ) (μυθιστόρημα), Παπαζήσης, Αθήνα 2012  
* Ο Αρτέμης ο Λέλεκας ανάμεσα σε ανθρώπους και άλλα ζώα (μυθιστόρημα), Παπαζήσης, Αθήνα 2013  
* Η δικαιοσύνη σου δικαιοσύνη εις τον αιώνα (Ένας αισιόδοξος πολίτης) (μυθιστόρημα), Παπαζήσης, Αθήνα 2014  
* Το γηροκομείο του παραδείσου (διηγήματα), Παπαζήσης, Αθήνα 2015

## Παραπομπές


## Εξωτερικοί σύνδεσμοι
* Διδακτορική διατριβή
* Εργογραφία

Κατηγορία:Έλληνες συγγραφείς του 20ού αιώνα